一、对画线句标点，粗体字注音

长安县人史婆陀家兴贩，资财巨富，身有勋官骁骑尉，其园池屋宇、衣服器玩、家僮侍妾比侯王。有亲弟颉利，久已别居，家贫壁立，兄亦不分给。有邻人康莫鼻，借衣不得，告言违法式事。五服既陈，用别尊卑之叙；九章攸显，爰建上下之仪。婆陀**圜阓**商人，旗亭贾竖，族望卑贱，门地寒微。侮慢朝章，纵斯奢僭。遂使金玉磊**砢**，无惭梁、霍之家；绮**穀**缤纷，有逾田、窦之室。梅梁桂栋，架迥浮空；绣**桷**雕**楹**，光霞烂目。歌姬舞女，纡罗袂以惊风；骑士游童，转金鞍而照日。公为侈丽，无惮彝章。此而不惩，法将安措？至如衣服违式，并合没官；屋宇过制，法令修改。奢［僭］之罪，律有明文。宜下长安，任彼科决。且亲弟贫匮，特异常伦。室惟三径，家无四壁。而天伦义重，同气情深。罕为落其一毛，无肯分其半菽。眷言于此，良深**喟**然。颉利纵已别居，犹是婆陀血属。法虽不合征给，深可哀矜。分兄犬马之资，济弟倒悬之命，人情共允，物议何伤。并下县知，任彼安恤。

